**ПРОЈЕКТНА НАСТАВА**

|  |
| --- |
| «Рђав учитељ износи истину, добар – учи како да се до ње долази». Дистервег  |

Ова мисао немачког педагога требало би да мотивише учитеље да размишљају о промени положаја ученика, богатијој и квалитетнијој примени иновација, перманентној потреби да се о њима информишу, да стекну нове или потврде постојеће информације и знања. Школа је утолико савременија, демократичнија и ефикаснија уколико је више прилагођена психофизичким способностима сваког појединачног ученика и уколико доприноси њиховом свестраном и оптималном развоју. Све више се актуализује количина знања потребна за развој интелектуалних способности, што постаје и приоритет наставе. Потребно је пребацити тежиште такве наставе ка примени модела који ће омогућити активно усвајање знања и развијање мисаоних операција, развој стваралачких способности и особина личности, креативно мишљење и охрабривање иницијативе ученика. Активна школа је усмерена на дете и истиче да не постоји једнака настава за неједнаке ученике. Важно је открити интересовања деце, њихово лично, животно искуство, па надовезати учење. Све зависи од учитељске вештине, способности, жеље и мотивације да се побољша настава, а превасходно од уложеног труда и креативности у припремању часова. Све иновативне врсте наставе омогућавају организовање активне наставе, само је потребно упознати се са иновацијама, открити могућности њихове примене и оживети у својој учионици.

**ОСНОВЕ ПРОЈЕКТНЕ НАСТАВЕ**

 Многи сматрају да је увођење пројектне наставе у образовни систем скорашњег датума и да је повезано са новим технологијама. Међутим, 30-их година прошлог века два педагога, Девеј и Килпатрик, уводе у литературу и образовну праксу израз *пројектна настава* коју алтернативно називају и образовање искуством. Њихова жеља је била да се у традиционалну наставу уведу истраживачке методе и да се повећа активност ученика.

Може се рећи и да је пројектна настава, метода решавања проблема која од ученика тражи самосталну активност, као и писани траг о томе. У овој настави долази до повезивања познатог и непознатог, егземпларног учења, учења примењивањем знања, као и комбиновања конвергентног ( логичког) и дивергентног ( стваралачког) мишљења. У пројекту, ученици имају могућност да изаберу тему коју ће проучавати и да направе дизајн пројекта, при чему самостално прикупљају релевантне информације, организују материјал, анализирају податке и презентују резултат свога рада.

**ФАЗЕ ПРОЈЕКТНЕ НАСТАВЕ**

* Одређивање теме пројекта, односно избор проблема којим ће се пројекат бавити;
* дефинисање циљева који се пројектом жели постићи;
* планирање активности које одговарају теми и циљу пројекта, подела активности, избор материјала и метода рада, дефинисање места и динамике рада;
* реализација планираних активности;
* приказ добијених резултата и продуката пројекта;
* вредновање пројеката (процена остварености дефинисаних циљева, указивање на успехе и тешкоће у оку реализације пројекта).

 Пројектна настава је захтевнији облик рада, и то пре свега, у погледу времена потребног за реализацију. Зато је важна добра организација и функционално уклапање активности које се одвијају на часовима у школи и самосталних активности појединих ученика ван школе. По томе, колико је ученика укључено у пројекат, они могу бити лични пројекти или мали пројекти који ангажују неколико ученика. Могу бити разредни, где су укључени сви ученици једног разреда, као и пројекти целе школе.

**МОГУЋНОСТИ ПРИМЕНЕ У НИЖИМ РАЗРЕДИМА**

 Рад на пројектима је облик учења примеренији старијим узрастима ученика (завршни разреди основне школе, средња школа, факултет, професионална обука). Међутим, пројектна настава има своје место и у настави нижих разреда основне школе. Важно је прилагодити пројектне активности ученичком предзнању и способностима који су мањег обима и који трају краће. Наравно, неопходан је већи ангажман наставника који преузима на себе неке делове пројектних активности, али оставља доста простора и за ученике.

У нижим разредима најбоље је да задаци буду структурирани, што значи да наставник задаје тему, задатак и методологија сакупљања и анализирања података је спецификована. Обезбеђен је највећи део материјала који је потребан да се уради задатак. Ученици се морају припремити и обучити за овај метод учења/наставе, потребно је да сви ученици са наставником прођу кроз све фазе рада на пројекту, при чему наставник гласно експлицира сваки корак, елаборирајући га и дискутујући са децом. Потребно је, заједно, дизајнирати стратегију за решавање проблема, проучити материјал за рад, поделити активности и договорити се о подели задужења и раду на решавању постављеног проблема ( може свако да ради по неки део или сви заједно раде на једном решењу). Кооперативним и интерактивним активностима учитеља и ученика припремљене су наставне ситуације које ће изазвати различите активности релевантне за изабрану проблематику пројекта. Наставник процењује најбоље могућности организације пројектних активности, у зависности од способности, интересовања и могућности својих ученика. Важно је све ученике активирати и ангажовати у складу са индивидуалним способностима. Финална фаза пројекта је припрема и презентација продуката рада, који могу бити представе, изложбе, угледни часови, предавање за родитеље, наступ на локалној телевизији и сл. Уколико је мисија пројекта у томе да се нешто промени у окружењу, изузетно је важно да резултати пројекта не „остану у учионици“разреда који га је реализовао. Последња фаза пројектаске наставе је евалуација урађеног са прецизном повратном информацијом када наставници оцењују педагошки ефекат свога рада, а ученици читав процес, своју улогу и допринос њему.

 Садржаји наставе природе и друштва и српског језика у трећем и четвртом разреду, прикладни су за учење, применом пројектне наставе уз интегративну повезаност више предмета (ликовна култура, музичка култура, чувари природе, грађанско васпитање, румунски језик са елементима националне културе).

**Примери наставних тема и јединица за обраду пројектном наставом:**

* *Становништво краја* ( обичаји, култура, храна, песма, игра, ношња...) – угледни етно-час;
* *Рециклажа* ( појам, проблематика, очување природе, израда рециклираних предмета, драматизација приче“Добро дрво“, рецитације о дрвећу, природи...) - угледни час са изложбом радова;
* *Природна богатства Војводине* ( одлике рељефа, водена богатства, становништво, већи градови, познати ствараоци рођени у Војводини; интеракцијским и кооперативним активностима ученици драматизују басне, рецитују песме, хорски се пева, изводе се музичке игре, које осликавају Војводину) – угледни час ;
* *Реконструкција духа времена* (дочарати „дух ... времена “ Светог Саве, Вука Караџића, Доситеја Обрадовића, са бројним историјским и књижевним ликовима, припремом декора, текстова, костима, музике, плесова) – приредба, перформанс;
* *Прављење „Каталога“* дечијих песника/ писаца/ баснописаца/ владара/ композитора/ са збирком података о сваком од њих ( деца самостално налазе слике, податке, одлучују које податке да одаберу, како да их организују. Каталог је отвореног типа, допуњава се разним подацима из новина, дечијих часописа и сл.);
* *Угрожене биљне и животињске врсте у Србији;*
* *Моје породично стабло;*
* *Праћење развојне линије неког феномена* (нпр. саобраћајна средства кроз векове, занимања људи);

 Пројектна настава пружа могућност ученицима да се усавршавају у новим медијима, да користе нове технологије, посебно у прикупљању неопходних информација. Иако је ово облик наставе, у којој је већа активност ученика него у традиционалној настави, она захтева и од наставника додатни ангажман, као и нове улоге. За успех пројектне наставе важан је партнерски однос ученика и наставника, односно функционално комуницирање између свих учесника пројекта. Наставник пружа подршку свим ученичким активностима у току пројекта, а по потреби и помоћ. Он управља пројектом на начин који оставља довољно простора самоорганизацији ученика. Активнији је у обезбеђивању услова и материјала за реализацију пројекта, као и при решавању проблема који превазилазе ученичке способности.

 Конфликти су саставни део рада у групи и сами по себи нису проблем, али уколико се не решавају, могу то постати. Они могу бити и корисни, јер се њиховим решавањем може унапредити рад групе. Главни разлози зашто долази до конфликата у пројектној настави су: недовољно прецизно дефинисани циљеви, неодговарајућа подела послова, проток информација не функционише, прекратки рокови, планиране активности нису изводљиве, нема пратећих материјала и опреме, појава такмичарског уместо сарадничког односа, незадовољство неких чланова групе, неприхватање различитости између чланова групе итд. У решавању конфликтних ситуација, ако се догоде, у току реализације пројектне наставе најважнију улогу има наставник. Међутим, наставник треба да управља пројектом на такав начин да се могући узроци конфликта минимизирају, а својим понашањем треба стално да даје лични пример како се ради у групи на конструктиван начин.

**ЗАКЉУЧАК**

 Основни циљ наставе јесте „произвести“ таквог ученика који ће умети стечена знања да примени у практичном, свакодневном животу. При том се и улога наставника мења и потребно је, да би мотивисао ученике, применити нови начин рада. Необично је значајно и то, да ученик на што егзактнији начин сам долази до сазнања, а сам развој самосталности ученика је подстицајни фактор у иновирању наставног процеса. Висок степен ученичке мотивисаности постиже се успешним имплементирањем иновативних облика рада у наставни процес, а нарочито пројектне наставе којом се усмеравају и подстичу креативне способности.

 Наставнике треба упознати са савременим наставним методама и облицима рада, омогућити им да њима овладају и да их у свакодневном раду примењују, да би у пуној мери ангажовали ученике, подстицали их на креативан и инвентиван рад.

 Много је поступака и начина наведених у литератури помоћу којих се ученици могу мисаоно активирати. Како ће изгледати активност наставника зависи од његовог избора активности, његове вештине, способности, жеље и мотивације да побољша наставу, а превасходно од његове одлуке хоће ли уопште улагати труд, напор и креативност у припремању часова какву захтева пројектна настава.

**Литература**

Арсић, М (2000). Како унапредити наставу. Крушевац: Виша школа за образовање васпитача

 Вилотијевић, Младен ( 2000). Дидактика 1,2. Београд: Учитељски факултет

 Ђорђевић, Јован ( 1981). Савремена настава. Београд: Научна књига

 Ивић, Иван и Пешикан, Ана ( 2001). Активно учење. Београд: Институт за психологију